"Cel mai rapid sold-out de pe Arena Națională". Anunțul suporterilor rapidiști, înaintea derby-ului cu FCSB
Meciul dintre Rapid - FCSB este programat sâmbătă, de la ora 20:00, pe Arena Națională din București.
Chiar dacă, inițial, meciul a fost programat în Giulești, acolo unde Rapidul își dispută meciurile de pe teren propriu, Dan Șucu a decis ca partida să fie mutată pe Arena Națională, cel mai mare stadion al țării, din cauza cererii uriașe pentru bilete.
Se anunță o atmosferă incendiară
Suporterii giuleșteni au anunțat că sunt pregătiți să creeze o atmosferă incendiară, cu care să pună presiune pe formația antrenată de Elias Charalambous. La meci se așteaptă peste 48.000 de spectatori.
"Capitala e vișinie!
Rapidiști, ne apropiem de un moment istoric: împreună vom umple Arena Națională și le vom arăta tuturor forța Rapidului!
Așa cum conducerea noastră anunța, interesul pentru partida de diseară a fost uriaș, iar decizia disputării meciului pe cea mai mare arenă a țării s-a dovedit inspirată. Astfel, s-a înregistrat cel mai rapid sold-out de pe Arena Națională.
S-a vorbit mult despre puterea Giuleștiului și presiunea pe care noi o punem pe echipa adversă, meci de meci. Mulți au spus că echipa noastră va fi dezavantajată de această mutare și ca vom disputa, practic, meciul în deplasare. Dorim să le transmitem acestora că vom pune de 4 ori mai multă presiune decât pe Giulești, iar toată lumea va vedea cum 40.000 de suflete vișinii vor transforma Arena Națională într-un mare vulcan vișiniu! Ce poate fi mai frumos decât atât?
Hai Rapid!", a fost comunicatul transmis de Peluza Nord Rapid.
Urmăriți SPORT.RO și pe Google News